  Виталий Пронин Дэмласьком «Гурт адями» конкурслэн «Выжыоссэ утись» номинацияз Грак ёросысь Вылӥ Эгра черкогуртысь тунсыко удмурт кышномуртэз Любовь Леонидовна Долговаез. Со быдэс улонзэ калыкез дышетонлы, шаертодонлы сӥзиз, бадӟым уж нуэ гуртысь исторической музеез но М. Атамановлэсь музей-корказэ азинтон бордын. Ми Любовь Леонидовнаен кема аръёс ӵош ужамын. Визьмо, сабырлы адями 38 ар нылпиосты ӟуч кыллы но литературалы дышетэ. Солэн валтэмез улсын пиналъёс кыстӥсько вылез борды, тунсыкъясько историенымы, дышетско гожъяськон удысэ нырысетӥ вамышъёс лэсьтыны. Любовь Леонидовна сюлмаське нылпиослэсь ӟеч адями будэтон, анай-атаез, бадӟымъёсты гажан, аслэсьтыд музъемдэ яратон но утён мылкыд пыӵатон понна. Со пыриськылэмын «Образование» проект-конкурсэ. Таукаронэн пусъемын «Лучший урок письма» методической разработкаез понна. Солэн пиналъёсыз ӵемысь вормыло шаертодонъя олимпиадаосын, пӧртэм конкурсъёсын.Берло аръёсы Ижысь Д. Красильниковлэн музей-коркаез кичӧлтэмъя ортчылӥз «Кабинет начинающего писателя» вожвылъяськон. Милям пиналъёсмы отчы 3 ар ӵоже пыриськыло ни. Дипломъёсын но синпель кузьымъёсын пусйылэмын. Нош «Сплетались времена, сплетались судьбы» конкурсын солэн кыкез дышетскисьёсыз «Орлёнок» но «Артек» лагерьёсы путёвка утӥзы.Кызё аръёс та мыло-кыдо кышномурт гуртысь музеймылэн кивалтӥсез луэ. Отын уно ужрадъёс ортчыло, нимаз висъет усьтэмын, аспал адямимылы М. Атамановлы сӥзьыса. Музейын бадӟым саклык висъяське утчаськон ужлы, выльдӥсько адӟытонъёс. Озьы ик Любовь Леонидовна трос ужа экскурсоводъёсты дасян бордын. Музейын возьматэмын Вылӥ Эгра муниципал кылдытэтлэн азьвыл улэмез но туала нуналыз. Бадӟым инты висъяське школалэн историезлы, колхозын ужам адямиосты данъянлы. Стендъёс пӧлын вань ёрослэн литературной картаез. Отысь тодыны луэ ми палан вордӥськем, ужам гожъяськисьёс - А. Оки, Д. Майоров, Н. Корнилов, Р. Валишин, Россиысь огъя дышетон удысысь дано ужась, Удмуртиысь дышетон удысысь дано ужась, Т. Ныркова, Л. Долгова, М. Козлов, Л. Кривошеев - сярысь. Ваньмыз та материал бичамын Любовь Леонидовна кивалтэм улсын. Музеен тодматскыны вуыло ёросысь но палэнысь адямиос - куноязы ни Уваысь шаерчиос, Алнашысь ветеранъёс, Можгаысь дышетӥсьёсты дасянъя колледжысь студентъёс но мукет. Адӟем карымон дышетӥсь луэ Д. Майоров нимо премилэн лауреатэз. Со кылдытэмын Вылӥ Эгра муниципал кылдытэтын «Родина» хозяйство сюлмаськемъя. Озьы ик Любовь Леонидовна - А. Оки нимо ёрос премилэн лауреатэз. Та данъетъёс возьмато дышетӥсьмылэн туж шырыт сюлэмо, чырмыт луэмзэ, ас калыкезлы пайда сётыса ужамзэ. Солэн вань вылӥ данъетъёсыз но: ужысь ветеран.Любовь Леонидовна ог 25 аръёс луэ ни «Сельская новь» ёрос газетлэн внештатной корреспондентэз. Статьяосаз геройёс - котырамы улӥсь но ужась огшоры адямиос. Со котькудӥз сярысь ӟеч кылъёс шедьтэ, быгатэ возьматыны соослэсь лулчеберзэс. Любовь Леонидовналэн потӥзы ни 2 книгаосыз: одӥгез кылбуръёсын, мукетыз прозаен. Гожтэм чуръёсыз сюлэме пыро, возьмато адямилэсь кельтэм пытьызэ. Быгатӥсь кышномурт кырӟанъёс но малпалля. Соос сӥземын аслаз дышетӥсьёсызлы, вордӥськем музъемезлы. Эгра гуртэзлы сӥзем кырӟанэз чузъяськиз «Элькуновидениын».Любовь Леонидовна паймытэ аслаз лулкужыменыз, пуксисьтэм мылкыдыныз. Со котьку дась - визь-кенешен но ужен юрттӥськыны. Соин ик Любовь Леонидовна сярысь вань калык умоен, гажаса гинэ вера.  